KISAH  raja  iblis  MENGADAP  BAGINDA  JUNJUNGAN  BESAR  NABI  MUHAMMAD 
RASULULLAH  S.A.W. 


Ringkasan  kisah  ini  telah  disesuaikan  kembali  daripada  penyusun  asalnya  Syaikh 
Muhammad  bin  Haji  Mohd  Said,  Guru  Madrasah  Al-Sibyan,  Singapura  dan 
penerbit  asalnya  Hashim  bin  Haji  Abdullah  yang  dicetak  oleh  Al-Ahmadiah  Press 
(Pte)  Ltd.,  Singapura. 


Allah  SWT  telah  menitahkan  Malaikat  untuk  berjumpa  raja  iblis  dan  menyuruh 
raja  iblis  mengadap  kehadhirat  Baginda  Junjungan  Besar  Nabi  Muhammad 
Rasulullah  S.A.W,,.  bagi  membuka  segala  jenis  rahsia  kegemaran  dan  kebencian 
raja  iblis.  Peristiwa  ini  juga  membayangkan  ketinggian  darjat  Baginda 
Rasulullah  S.A.W.  serta  menjadi  perisai  dan  peringatan  kepada  sekelian  umat 
Baginda.  Malaikat  menyatakan  Titah  Allah  SWT  kepada  raja  iblis  : 


Hai  iblis!!  Bahawa  Allah  SWT  Yang  Maha  Mulia  lagi  Maha  Besar  telah  menitahkan  engkau  supaya 
mengadap  kehadhirat  Rasulullah  S.A.W.  dan  hendaklah  engkau  membuka  segala  rahsiamu  dan 
apa-apa  yang  disoal  oleh  Nabi  Muhammad  S.A.W.  hendaklah  engkau  menjawab  dengan  benar 
dan  sekiranya  engkau  berdusta  walau  satu  perkataan  sekalipun  nescaya  diputuskan  segala 
anggotamu  dan  uratmu  serta  engkau  akan  disiksa  dengan  azab  yang  amat  keras 


Mendengar  sahaja  perkataan  Malaikat  berkenaan,  iblis  terasa  dahsyat  dan  amat  gerun  sekali. 
Dengan  segera  iblis  datang  mengadap  Baginda  Rasulullah  S.A.W.  dengan  menyamar  menjadi 
seorans  tua  vans  buta  sebelah  matanya  serta  berjanggut  putih  sebanyak  10  helai  yang 
panjangnya  seperti  ekor  lembu,  iblis  memberikan  salam  dengan  penuh  hormat  dan  takzim 
sebanyak  3 kali  yang  tiada  dijawab  oleh  Baginda  Rasulullah  S.A.W..  iblis  pun  bertanya 


Yaa  Rasulullah,  mengapakah  Tuan  Hamba  tidak  menjawab  akan  salam  hamba  kerana  bukankah 
salam  itu  sangat  mulia  di  sisi  Allah  SWT? 


Maka  sabda  Baginda  S.A.W. 


Hai  aduwullah  musuh  Tuhan!  Kepada  akukah  engkau  menunjukkan  helahmu?  Patutkah  engkau 
dengan  urusanmu  itu  hendak  menipu  aku  sebagaimana  engkau  menipu  Nabi  Allah  Adam  A. S. 
sehingga  terkeluar  dari  syurga  dan  Habil  mati  teraniaya  dibunuh  oleh  Qabil  dengan  sebab 
hasutan  engkau  serta  Nabi  Allah  Ayub  A.S.  engkau  tipu  asap  racun  semasa  baginda  sujud  di 


dalam  solatnya  hingga  begitu  lama  baginda  menanggung  sengsara  oleh  perbuatan  engkau.  Dan 
Nabi  Allah  Daud  A. S.  dengan  perempuan  pahlawan  Urya  serta  Nabi  Allah  Sulaiman  A. S. 
meninggalkan  kerajaannya  kerana  engkau  menyamar  sebagai  isterinya  untuk  melarikan  cincin 
baginda;  demikian  juga  beberapa  Anbiya  A.S.W.S  serta  para  ulama  yang  telah  menanggung 
kesengsaraan  dan  penganiayaan  oleh  perbuatan  mu  yang  khianat.  Hai  iblis!  Sebenarnya  salam 
itu  sangat  mulia  pada  Tuhan  Azza  Wajalla.  Hanya  salam  engkau  sahaja  aku  tidak  ingin 
menjawabnya  kerana  telah  diharamkan  oleh  Tuhan  dan  engkau  ini  terlaknat  serta  telah 
ditentukan  kepada  engkau  kedalam  neraka  yang  amat  keras  bagi  menyiksa  dirimu.  Maka  aku 
kenal  sangat  bahawa  engkaulah  iblis  yang  menjadi  raja  segala  syaitan  telah  datang  dalam 
bentuk  penyamaran.  Apakah  tujuan  engkau  datang  mengadapku  ini? 


Maka  sembah  iblis  : 


Ya  Nabi  Allah,  janganlah  Tuan  Hamba  murka.  Demi  sesungguhnya,  Tuan  Hambalah  Nabi  yang 
terakhir  lagi  mulia  dan  kekasih  Allah  S. W. T.  maka  dapatlah  Tuan  Hamba  mengenali  hamba.  Ya 
Nabi  Allah,  tujuan  kedatangan  hamba  ke  mari  ialah  dengan  keizinan  Tuhan  Azza  Wajalla.  Allah 
SWT  telah  mengutuskan  malaikatNya  dengan  Titah  supaya  hamba  datang  mengadap  ke  hadhirat 
Tuan  Hamba.  Ini  supaya  Tuan  Hamba  dapat  bertanyakan  apa  juga  persoalan  mengenai  keadaan 
umat  Tuan  Hamba.  Hamba  sedia  menkhabarkan  secara  terus-terang  mengenai  tipu  daya  hamba 
di  atas  sekelian  manusia  bermula  daripada  zaman  Nabi  Allah  Adam  A. S.  sehinggalah  kepada 
zaman  yang  akan  datang  selepas  zaman  Tuan  Hamba.  Mereka  yang  hamba  goda  kepada 
beberapa  banyak  simpang  dan  jalan  yang  sesat  supaya  mereka  binasa  dengan  tipu  daya  hamba 
yang  amat  halus. 


Ya  Nabi  Allah,  setiap  pertanyaan  Tuan  Hamba  akan  hamba  jawab  satu  persatu  dengan  sebenar- 
benarnya  tanpa  sembunyi. 


Maka  raja  iblis  pun  bersumpah  dengan  nama  Tuhan  dan  berkata  : 


Ya  Nabi  Allah,  sekiranya  hamba  berdusta  barang  sepatah  kata  sekalipun,  nescaya  hancur- 
leburlah  diri  hamba  terbakar  menjadi  abu 


Mendengarkan  pengakuan  Raja  iblis  dan  sumpahnya,  maka  Rasulullah  S. A. W.  berasa  sukacita 
dan  merasakan  inilah  peluang  keemasan  untuk  baginda  menyiasat  segala  perbuatan  raja  iblis 
dengan  disaksikan  oleh  sekelian  sahabat  yang  hadir  di  majlis  berkenaan,  lanya  juga  akan 
menjadi  senjata  atau  perisai  kepada  sekelian  umat  hingga  kemudian  hari. 


DIALOG 


RASULULLAH  S. A. W : Wahai  iblis!  Siapakah  yang  sebesar-besar  seteru  engkau  dan  apakah 
pandanganmu  terhadap  aku  ini? 


raja  iblis  : Ya  Nabi  Allah,  Tuan  Hambalah  musuh  hamba  yang  paling  besar  daripada  segala 
seteru  hamba  di  muka  bumi  ini. 


Maka  Rasulullah  S. A. W.  merenung  wajah  raja  iblis  menyebabkan  iblis  menggeletar  segenap 
tubuh  badan  serta  anggotanya  disebabkan  terlalu  gerun  akan  kebesaran  Baginda. 


raja  iblis  : Ya  Nabi  Allah,  hamba  mampu  menyamar  sebagai  sesiapa  juga  termasuk  haiwan 
bersekali  dengan  suara-suara  yang  tepat.  Hamba  ditegah  Tuhan  Azza  Wajalla  untuk  menyamar 
sebagai  Tuan  Hamba  kerana  jika  hamba  melakukan  yang  demikian,  nescaya  terbakarlah  hamba 
menjadi  abu  . 


raja  iblis  : Hamba  bersungguh-sungguh  merentap  iktikad  anak  Adam  supaya  mereka  menjadi 
kafir  ialah  kerana  Tuan  Hamba  bersungguh-sungguh  menasihatkan  mereka  dengan  memberikan 
pedoman  kepada  seluruh  manusia  supaya  berpegang  teguh  kepada  Islam.  Begitulah  juga 
kesungguhan  hamba  menarik  mereka  kepada  kafir,  murtad  dan  munafik.  Hamba  tarik  sekelian 
umat  Islam  supaya  meninggalkan  jalan  yang  lurus  dan  beralih  kepada  jalan  yang  sesat.  Hamba 
berharap  mereka  akan  mauk  ke  neraka  bersama-sama  dengan  hamba  serta  kekal  di  dalamnya 
buat  selama-lamanya 


RASULULLAH  S. A. W:  Hai  iblis!  Bagaimanakah  perbuatanmu  kepada  makhluk  Allah  SWT? 


raja  iblis  : Ya  Nabi  Allah,  hamba  goda  perempuan-perempuan  supaya  merenggangkan  kedua 
pahanya  kepada  lelaki  yang  bukan  suaminya  dan  sesetengahnya  hingga  menghasilkan  benih 
yang  bersalah-salahan  sifatnya.  Hamba  goda  segala  manusia  supaya  meninggalkan  solat  dan 
leka  dengan  makan-minum  dan  berbuat  kemungkaran.  Sesetengahnya  hamba  lalaikan  dengan 
harta-bendanya  daripada  emas,  perak,  rumah  dan  ladang  dan  hasilnya  dibelanjakan  ke  atas 
segala  pekerjaan  yang  haram.  Telah  banyak  kaum  lelaki  dan  perempuan  terpesong  imannya 
menerusi  tentera  jin,  iblis  dan  syaitan  yang  hamba  perintahkan  supaya  menarik  mereka  ke 
jalan  kemungkaran.  Kalau  terdapat  sesuatu  pesta  yang  melibatkan  pergaulan  bebas  lelaki  dan 
perempuan,  maka  hamba  akan  menggoda  bersungguh-sungguh  supaya  mereka  kehilangan 
maruah,  meminum  arak  dan  mempengaruhi  rakannya  dengan  cara  paksaan  supaya  meminum 
arak  sehingga  hilang  akal  dan  hilang  rasa  malu  mereka.  Lalu  hamba  hulurkan  tali  percintaan 


yang  asyik  sehingga  terbuka  beberapa  pintu  maksiat  yang  besar  supaya  mereka  berhasad-dengki 
sehingga  melakukan  perzinaan.  Apabila  lelaki  dan  perempuan  berkasih-kasihan,  maka 
terpaksalah  mereka  mencari  wang  menerusi  tipu  daya  serta  mencuri.  Sekiranya  mereka 
menyedari  kesalahan  masing-masing  dan  ingin  bertaubat  atau  beramal-ibadat,  hamba  akan 
halang  mereka  sehingga  mereka  bertangguh  dan  bertempoh  dalam  berbuat  kebajikan.  Hamba 
juga  akan  menggoda  dengan  lebih  kuat  supaya  melazimkan  maksiat  dan  menyukai  isteri  orang. 
Maka  telah  ramai  umat  Tuan  Hamba  telah  hamba  sesatkan  dengan  jalan  ini  dengan  bantuan  jin, 
syaitan  dan  iblis  di  mana  hamba  menyuruh  mereka  menghasut  seluruh  anggota  manusia  hingga 
ke  dalam  tubuh  badannya.  Apabila  mereka  digoda  pada  hati,  maka  mereka  akan  sentiasa  riak 
dan  takabbur,  ujub  serta  melengah-lengahkan  amalnya  dan  berlaku  sombong.  Apabila  mereka 
digoda  pada  lidah,  maka  sentiasalah  mereka  gemar  berdusta,  mencela  dan  mengumpat  satu 
sama  lain.  Demikianlah  hamba  menghasut  mereka  semasa  siang,  malam,  pagi  dan  petang. 


RASULULLAH  S. A. W:  Hai  iblis!  Mengapakah  engkau  suka  bersusah-payah  dan  berpenat- 
penatan  untuk  melakukan  pekerjaan  yang  tidak  memberikan  sebarang  faedah  kepada  dirimu 
bahkan  menambahkan  lagi  laknat  ke  atas  dirimu  serta  engkau  akan  ditimpakan  sebesar-besar 
siksaan  di  dalam  neraka  yang  paling  bawah  sekali? 


RASULULLAH  S. A. W:  Hai  laknatuLlah!  Siapakah  yang  menghidupkan  engkau?  Siapakah  yang 
menjadikan  engkau?  Siapakah  yang  melanjutkan  usia  engkau?  Siapakah  yang  menerangkan  mata 
engkau?  Siapakah  yang  memberikan  pendengaran  telinga  engkau?  Siapakah  yang  memberikan 
kekuatan  kepada  anggota  engkau? 


raja  iblis  : Adalah  sekeliannya  itu  adalah  anugerah  daripada  Allah  SWT  yang  Maha  Besar. 
Tetapi  hawa  nafsu  dan  takabur  serta  khianat  telah  menyebabkan  hamba  melakukan  sebesar- 
besar  kejahatan.  Tuan  Hamba  juga  sedia  maklum  bahawa  hamba  pernah  menjadi  ketua  segala 
malaikat  sehingga  ribuan  tahun  dan  bersujud  kepada  Allah  SWT  semenjak  di  dunia  ini  lagi  dan 
hamba  telah  dinaikkan  darjat  menerusi  satu  langit  ke  satu  langit  dengan  aman.  Hamba  pun 
mendiami  tempat  hamba  dengan  beribadat  bersama-sama  malaikat  serta  berkhidmat  kepada 
Tuhan  Azza  Wajalla  dalam  tempoh  yang  begitu  lama. 


Tiba-tiba  datang  Firman  Allah  SWT  kepada  hamba  sekeliannya  mengenai 
dijadikanNya  seorang  khalifah  di  dalam  dunia  ini.  Maka  hamba  membantah  kerana 
tidak  suka  berkhalifah.  Lantas  Tuhan  Azza  Wajalla  menjadikan  seorang  lelaki  dan 
dititahkan  hamba  dan  sekelian  Malaikat  memberikan  penghormatan  kepada  Adam 
kecuali  hamba  seorang  enggan  bersujud  dan  hamba  telah  mengingkari  hukumNya. 
Maka  hamba  dimurkai  Tuhan  Azza  Wajalla  serta  dilaknatiNya  hamba  sehingga  Hari 
Qiamat.  Wajah  hamba  yang  selama  ini  bercahaya  dan  cantik  telah  dihapuskan  oleh 
wajah  yang  hodoh  dan  keji.  Hamba  sakit  hati  dan  begitu  berdendam  kepada  Adam. 
Kemudian  Adam  diangkat  oleh  Tuhan  Azza  Wajalla  menjadi  raja  di  dalam  syurga  serta 
dikurniakan  seorang  isteri  untuk  dijadikan  permaisuri  yang  memerintah  segala 
bidadari.  Sentiasalah  mereka  dalam  kesukaan  dan  kesenangan.  Hasad-dengki  hamba 
menjadi-jadi  kepada  kedua  mereka  dan  merancang  untuk  mengkhianati  mereka. 
Akhirnya  hamba  telah  menipu  Siti  Hawa  supaya  meminta  Adam  memakan  buah 
khuldi  larangan  Tuhan  Azza  Wajalla.  Maka  kerana  perempuan  itulah,  Adam  termakan 
buah  larangan  berkenaan  sehingga  mereka  dihalau  dari  syurga  dan  diturunkan  ke 


dunia  secara  terpisah  kedua  suami-isteri  beberapa  lama  sehinggalah  dipertemukan 
kembali  oleh  Tuhan  Azza  Wajalla  dengan  selamatnya  sehingga  mereka  mendapat 
beberapa  orang  anak  lelaki  dan  perempuan.  Kemudian  kami  hasut  pula  anak 
lelakinya  yang  bernama  Qabil  supaya  membunuh  abangnya  Habil  sehingga  mati. 
Itupun  hamba  masih  tidak  berpuas  hati  sehingga  hamba  dapat  melakukan  pelbagai 
tipu-daya  ke  atas  sekelian  anak-cucunya  hinggalah  ke  Hari  Oiamat.  Tetapi  Tuan 
Hamba  telah  menghalang  pekerjaan  hamba  dengan  menarik  mereka  supaya 
memeluk  Islam.  Ada  pun  sebelum  Tuan  Hamba  diputerakan  ke  dalam  dunia  ini,  hamba 
bersama-sama  bala  tentera  hamba  mampu  naik  ke  langit  dengan  mudahnya  mencuri  rahsia  dan 
tulisan-tulisan  yang  menyuruh  manusia  berbuat  ibadat  dan  mendapat  pahala  serta  syurga. 
Demikian  juga  bagi  mereka  yang  beribadat  malam  akan  mendapat  setinggi-tinggi  pahala. 
Apabila  hamba  turun  ke  dunia,  maka  hamba  khabarkan  kepada  mereka  itu  dengan  jalan  yang 
sesat  melalui  pelbagai  tipu  daya  sehingga  mereka  berpegang  kepada  kitab-kitab  bidaah  dan 
karut.  Tetapi  apabila  Tuan  Hamba  zahir  ke  alam  dunia  ini,  maka  hamba  tidak  dizinkan  Allah 
SWT  untuk  naik  ke  langit  dan  hamba  tiadalah  lagi  mendapat  apa-apa  rahsia  umat  Tuan  Hamba. 
Ramai  malaikat  yang  menjaga  di  pintu  tiap-tiap  lapisan  langit  dan  jika  hamba  berdegil  untuk 
naik  ke  langit,  nescaya  malaikat  akan  melontar  anak  panah  api  yang  bernyala-nyala.  Telah 
ramai  bala  tentera  hamba  daripada  golongan  jin,  iblis  dan  syaitan  terkena  lontaran  malaikat 
sehingga  badan  mereka  terbakar  menjadi  abu.  Hamba  dan  bala  tentera  hamba  amat  susah  hati 
dalam  usaha  menjalankan  hasutan  ditambah  pula  Tuan  Hamba  dapat  menzahirkan  mukjizat- 
mukjizat  yang  amat  hebat  di  hadapan  sekelian  raja-raja  dan  di  khalayak  ramai. 


RASULULLAH  S. A. W:  "Hai  iblis!  Apakah  tipu  helah  terawal  engkau  ke  atas  manusia?" 


raja  iblis  : Pertama,  hamba  palingkan  iman  mereka  sehingga  terpesong  iktikad  mereka 
kepada  kekafiran  samada  pada  perkataan,  perbuatan,  kelakuan  dan  hati  mereka.  Namun  jika 
mereka  gagal  hamba  pesongkan,  hamba  akan  berusaha  menarik  mereka  kepada  jalan  yang 
mengurangkan  pahala  supaya  lama-kelamaan,  mereka  akan  terjerumus  juga  mengikut 
kemahuan  hamba 


RASULULLAH  S. A. W:  "Hai  iblis!  Apabila  umatku  mendirikan  solat,  bagaimanakah  keadaan 
engkau?" 


raja  iblis  : "Itulah  sebesar-besar  kesusahan  kepada  hamba.  Gementarlah  seluruh  badan 
hamba  dan  lemahlah  tulang  sendi  hamba,  maka  pada  waktu  itu,  hamba  menyuruh  puluhan 
syaitan  iblis  menggoda  setiap  orang  yang  hendak  bersolat  menerusi  anggotanya  supaya  malas 
bersolat  dan  hatinya  supaya  was-was  dalam  solatnya  serta  terlupa  bilangan  rakaatnya.  Mereka 
juga  akan  bimbangkan  pekerjaan  dunia  dan  hatinya  hendak  cepat-cepat  menamatkan  solatnya. 
Sesetengah  iblis  masuk  ke  dalam  mata  orang  yang  hendak  bersolat  supaya  ia  tidak  kusyuk 
dalam  solatnya  sehingga  mereka  berpaling  atau  menjeling  ke  kanan  dan  kiri  semasa  solat. 
(Maka)  tidaklah  tetap  hatinya  serta  hilanglah  kusyuknya.  Sesetengah  iblis  memasuki  telinga 
orang  yang  bersolat  supaya  memasang  telinga  mendengar  perbualan  orang,  bunyi-bunyian  dan 
sebagainya  - yang  sia-sia  belaka.  Sesetengah  iblis  duduk  pada  belakangnya  supaya  orang  yang 
bersolat  itu  tidak  berupaya  lama-lama  semasa  bersujud  atau  bertahiyyat.  Di  dalam  hatinya 
sering  bekehendakkan  agar  solatnya  segera  tamat  dan  ini  tentunya  akan  mengurangkan  pahala 


solat.  Jika  sekelian  iblis  berkenaan  gagal  menggoda  seperti  yang  demikian,  nescaya  mereka 
akan  hamba  hukum  seberat-beratnya. 


RASULULLAH  S. A. W:  "Jika  umatku  membaca  Al-Qur  an  kerana  Allah,  apakah  yang  engkau 
rasa?" 


raja  iblis  : "Jika  mereka  membaca  Al-Qur  an  kerana  Allah,  maka  terbakarlah  tubuh  hamba 
serta  putus-putus  segala  urat  hamba,  maka  larilah  hamba  dari  mereka. 


RASULULLAH  S. A. W:  "Hai  iblis!  Jika  umatku  mengerjakan  haji  kerana  Allah,  apakah  yang 
engkau  rasa?" 


raja  iblis  : "Telah  binasalah  diri  hamba  dan  gugurlah  tulang  hamba  kerana  mereka  telah 
menyempurnakan  rukunnya. 


RASULULLAH  S. A. W:  "Hai  iblis!  Jika  umatku  berpuasa  kerana  Allah,  apakah  yang  engkau 
rasa?" 


raja  iblis  : "Ya  Nabi  Allah,  inilah  suatu  bencana  yang  besar  bahayanya  terhadap  hamba  kerana 
apabila  masuk  malam  awal  Ramadan,  maka  memancarlah  nur  Arasy  dan  Kursiy  serta  segala 
Malaikat  menyambut  dengan  gembiranya.  Bagi  orang-orang  yang  berpuasa  mendapat  sebesar- 
besar  anugerah  Allah  SWT  yang  Maha  Pengampun  segala  dosa  yang  telah  lalu  serta  digantikan 
pula  dengan  pahala  yang  amat  besar  serta  tiada  ditulis  segala  kesalahannya  selama  ia 
berpuasa.  Tambahan  pula  yang  menghancurkan  hati  hamba  ialah  segala  isi  langit,  bulan  dan 
bintang  serta  Malaikat  sehinggalah  burung-burung  dan  ikan-ikan  laut  dan  air  tawar  juga  tiap- 
tiap  yang  bernyawa  di  atas  muka  bumi  mendoakan  siang  dan  malam  memohon  ampun  bagi 
orang-orang  yang  berpuasa.  Satu  lagi  setinggi-tinggi  kemuliaan  orang  yang  berpuasa  ialah  Tuhan 
menjadikan  1000  kemerdekaan  dari  azab  neraka  pada  setiap  hari  dalam  Bulan  Ramadan,  segala 
pintu  neraka  ditutup,  segala  pintu  syurga  dibuka,  angin/bayu  syirah  yang  amat  lembut 
berhembusan  ke  dalam  syurga.  Maka  pada  hari  mulanya  umat  Tuan  Hamba  berpuasa,  datanglah 
segala  bala  tentera  Malaikat  yang  garang  tanpa  mengira  lawannya  menangkap  hamba  dengan 
perintah  Tuhan  serta  ditangkapnya  segala  bala  tentera  hamba  iaitu  jin,  syaitan  dan  ifrit  serta 
dipasung  kaki  tangannya  dengan  besi  panas  - dan  dirantainya  hamba  sekeliannya  serta 
dibenamkan  ke  dalam  bumi  yang  amat  dalam  dan  ditambah  pula  dengan  beberapa  azab 
sengsara  sehingga  selesai  ibadat  puasa  umat  Tuan  Hamba,  baharulah  hamba  dilepaskan  supaya 
hamba  tidak  boleh  mengganggu  mereka.  Dan  umat  Tuan  Hamba  sendiri  telah  merasa 
kesenangan  dalam  menjalani  ibadat  puasa  sebagaimana  mereka  bekerja  untuk  bersahur  di 
waktu  tengah  malam  seorang  diri  sekalipun  tanpa  sedikit  perlu  merasa  takut  seperti  malam- 
malam  yang  lain 


RASULULLAH  S. A. W:  "Hai  iblis!  Bagaimanakah  halnya  para  sahabatku  kepada  engkau? 


raja  iblis  : "Ya  Nabi  Allah,  Adalah  sekelian  para  sahabat  Tuan  Hamba  adalah  sebesar- 
besar  seteru  kepada  hamba,  kerana  tiada  upaya  hamba  melawan  mereka  dan  tidak 
ada  satu  pun  tipudaya  hamba  dapat  memasuki  mereka,  kerana  Tuan  Hamba  pernah 
berkata  Sekelian  para  Sahabatku  adalah  umpama  bintang  di  langit,  jika  kamu 
mengikuti  mereka  nescaya  kamu  akan  mendapat  petunjuk  Ya  Nabi  Allah,  sekelian 
para  sahabat  Tuan  Hamba  sangat  taat  mengerjakan  perintah  Tuan  Hamba  lagi  setia 
serta  bersungguh-sungguh  menyiar  dan  menghebahkan  syariat  Tuan  Hamba  kepada 
sekelian  manusia  menerusi  Al-Qur  an  dan  Al-Hadis.  Ada  pun  Sayyidina  Abu  Bakar  As 
Sidd iq  bin  Abi  Qahafah  R. A.  itu  semasa  sebelum  beliau  bersama  Tuan  Hamba  pun, 
hamba  gagal  menghampirinya  apalagi  sekarang  beliau  telah  mendampingi  Tuan 
Hamba.  Beliau  amat  kuat  bersaksi  di  atas  kebenaran  Tuan  Hamba  sehingga  beliau 
telah  menjadi  wazirul  a zam  dan  Tuan  Hamba  telah  berkata  bahawa  kiranya 
ditimbang  kebajikan  Abu  Bakar  dengan  amal  kebajikan  sekelian  isi  dunia  ini,  nescaya 
lebih  beratlah  kebajikan  Abu  Bakar.  Tambahan  pula,  beliau  telah  menjadi  bapa 
mertua  Tuan  Hamba  dengan  mengahwinkan  puterinya  Sayyidatina  Aishah  R.A  yang 
sangat  hafiz  Hadis-Hadis  Tuan  Hamba.  Ada  pun  sahabat  Tuan  Hamba,  Sayyidina  Umar 
Al-Khattab  R. A.,  hamba  tidak  berani  memandang  wajahnya  kerana  beliau  sangat 
tegas  dalam  menjalankan  hukum  syariat  Tuan  Hamba.  Jika  hamba  terpandang 
wajahnya,  maka  gementarlah  segala  tulang  sendi  hamba  kerana  tersangat  takut 
kepadanya  kerana  imannya  yang  sangat  kuat  apalagi  Tuan  Hamba  pernah  bersabda, 
J i ka  la  u la  h ada  lagi  Nabi  selepas  aku,  nescaya  Umar  boleh  menggantikannya  kerana 
harapan  besar  Tuan  Hamba  ke  atasnya.  Beliau  juga  mampu  membezakan  iman  dan 
kafir  sehingga  beliau  mendapat  gelaran  Umar  Al-Faruk  . Ada  pun  sahabat  Tuan 
Hamba,  Sayyidina  Osman  Al-Affan  itu  lebih-lebih  lagi  tidak  dapat  hamba  hampiri 
kerana  lidahnya  sentiasa  bergerak  membaca  Al-Qur  an,  siang,  malam,  pagi  dan 
petang.  Dialah  penghulu  segala  orang  yang  sabar  dan  penghulu  segala  syuhada  dan 
menjadi  menantu  Tuan  Hamba  sebanyak  2 kali.  Kerana  ketaatannya,  beliau 
dikunjungi  oleh  para  Malaikat  dengan  penuh  hormat  kerana  sangat  malunya  Malaikat 
kepada  beliau.  Tuan  Hamba  telah  berkata,  Barangsiapa  menulis 

BismillaahirRahmaanirRahiim  pada  kitab-kitab  atau  kertas-kertas  dengan  dakwat 
merah,  nescaya  mendapat  pahala  baginya  seperti  pahala  syahid  Sayyidina  Osman. 
Ada  pun  sahabat  Tuan  Hamba,  Sayyidina  Ali  bin  Abi  Talib  R. A.,  hamba  sangat  takut 
kepadanya  kerana  kehebatan  kelakuannya  serta  kedahsyatan  melihat 
keperkasaannya  di  medan  peperangan  merempuh  segala  musuhnya.  Maka  apabila  iblis, 
syaitan  dan  jin  memandang  wajah  Sayyidina  Ali,  nescaya  terbakar  kedua  biji  mata  mereka 
kerana  beliau  sangat  kuat  mengerjakan  perintah  Tuhan  serta  beliau  adalah  julung-julungnya 
kanak-kanak  yang  memeluk  Islam  serta  enggan  menundukkan  kepala  kepada  sebarang  berhala, 
sebab  itulah  beliau  digelar  Ali  KarimahullahuWajhah  dan  Harimau  Allah  . Tuan  Hamba  pernah 
bersabda,  Akulah  negeri  segala  ilmu  dan  Ali  adalah  pintunya  . Tambahan  pula,  beliau  telah 
menjadi  menantu  tuan  hamba,  maka  terlebihlah  ngeri  hamba  kepadanya. 


RASULULLAH  S. A. W:  "Bagaimanakah  tipudaya  engkau  terhadap  umatku? 

raja  iblis  : "Adalah  umat  Tuan  Hamba  ada  tiga  golongan  (1)  Seperti  air  hujan  turun  dari  langit 
yang  menghidupkan  segala  tumbuhan  lagi  banyak  manfaatnya  dan  pertolongan  kepada  lainnya 
iaitu  guru-guru  yang  memberi  nasihat  kepada  manusia  supaya  mengerjakan  perintah  Allah  SWT 
dan  menjauhi  segala  tegahanNya  dan  kata  (Malaikat)  Jibril  A. S.,  Adapun  ulama  itu  pelita  dunia 
dan  pelita  akhirat  (2)  Umat  Tuan  Hamba  itu  seperti  tanah  iaitu  orang  (yang)  sabar,  bersyukur 
dan  redha  akan  kurnia  Tuhan  kepadanya  serta  beramal  soleh  dan  bertawakkal  kepada  Allah  dan 
banyak  berbuat  kebajikan,  dan  (3)  Umat  Tuan  Hamba  itu  keadannya  seperti  Fir  aun  yang 


terlampau  tamak  dengan  harta  dunia  (dan)  dihilangkan  amal  (perbuatan)  akhirat.  Maka 
(dengan)  sukacitalah  hamba  kepada  mereka  (umat  ke  3)  lalu  hamba  masuk  ke  dalam  tubuh 
mereka,  hamba  putarkan  hati  mereka  menuju  ke  lautan  derhaka.  Apabila  telah  kekal  atas  jalan 
kejahatan,  hamba  tarik  ke  mana  (sahaja)  sesuka  hati  hamba,  jadi  sentiasalah  mereka 
bimbangkan  dunia  dan  tidak  suka  menuntut  ilmu,  dijadikan  dirinya  tiada  kelapangan  untuk 
beramal,  tidak  mengeluarkan  zakat  hartanya  dan  sesetengah  (golongan)  yang  miskin  (yang) 
hendak  beribadat,  hamba  goda  mereka  (supaya)  meminta  kekayaan  terlebih  dahulu,  maka 
apabila  disampaikan  Tuhan  akan  hajatnya  untuk  mendapatkan  kesenangan,  maka  (hamba) 
lupakan  mereka  dari  beramal,  tidak  mahu  mengeluarkan  zakat  harta  mereka  ibarat  Qarun 
dengan  mahligainya  dan  diri  mereka  serta  harta  benda  mreka  habis  terbenam  ke  dalam  bumi 
kerana  mereka  tidak  mahu  membelanjakan  (harta  mereka)  pada  jalan-jalan  kebajikan  dan  jika 
terkena  kesakitan,  mereka  tidak  sabar,  mereka  sentiasa  bimbangkan  harta  mereka  dan 
sesetengah  dari  mereka  yang  kaya  asyik  dengan  perebutan  dunia,  bercakap  besar  kepada 
sesama  Islam  dan  benci  dan  menghina  golongan  miskin.  Mereka  gemar  mengeluarkan  harta 
mereka  kepada  jalan-jalan  maksiat  dan  menaburkan  harta  mereka  kepada  perempuan- 
perempuan  jahat  dan  tempat-tempat  judi  dan  (majlis)  tarian. 


RASULULLAH  S. A. W:  "Siapa  pula  yang  sama  (tarafnya)  seperti  engkau? 

raja  iblis  : "Orang-orang  yang  meringankan  syari  at  Tuan  Hamba  dan  membenci  orang-orang 
yang  mempelajari  Islam. 


RASULULLAH  S. A. W:  "Siapakah  pula  yang  memberikan  cahaya  pada  muka  engkau? 

raja  iblis  : "Orang-orang  yang  berdosa  dan  bersumpah  bohong  dan  (menjadi)  saksi  pembohong 
serta  memungkiri  janji. 


RASULULLAH  S. A. W:  "Apa  pula  rahsia  engkau  terhadap  umatku? 

raja  iblis  : "Jika  seorang  muslim  ingin  membuang  air  besar  (ke  tandas),  jika  tidak  membaca 
doa  kepada  Allah  SWT  untuk  mohon  perlindungan  daripada  syaitan,  nescaya  hamba  lumurkan 
najis  itu  ke  tubuhnya  tanpa  disedari. 


(Inilah  doanya  sebelum  sampai  ke  tandas  - Bismillahi  AllaHomma  Innii  a uu  dzubikaminal 
khubusi  wal  khobaa  is  jika  masuk  ke  tandas,  dahulukanlah  kaki  kiri  dan  jika  keluar  dari  tandas 
dahulukan  pula  kaki  kanan  dan  apabila  jauh  empat-lima  langkah  daripada  tandas,  dibaca  di 
dalam  hati  GhufraanakalhamdulillaaHilladzii  azHaba  annil  azaa  wa  aafinii  dan  apabila  selesai 
bersuci  dibacakan  doa  AllaaHumma  ToHHir  Qalbii  minnifaaqi  wahaSSin  farjii  minal  fawaa  hi  shi 
) 


Maka  jika  dibacakan  doa-doa  tersebut,  larilah  hamba  daripadanya 


RASULULLAH  S. A. W:  "Hai  iblis!  Jika  umatku  berjimak  dengan  isterinya,  bagaimanakah 
keadaan  engkau? 

raja  iblis  : "Jika  seseorang  hendak  berjimak  dengan  isterinya,  (dan)  jika  dia  membaca  : A uu 
dzubillaaHiminassyaitaanirrajiim,  AllaHumma  jannibnaa  minassyaitaani  wajannibissyaitaan  maa 
razaqtanaa  maka  larilah  hamba  daripadanya.  Maka  jika  dia  tidak  membacakan  doa  tersebut, 
(maka)  hambalah  yang  terlebih  dahulu  berjimak  dengan  isterinya  dan  jika  menjadi  anak  (hasil 
pergaulannya),  maka  anak  itu  menggemari  pekerjaan  maksiat  serta  malas  berbuat  (baik)  atas 
jalan  kebajikan  dengan  sebab  kelalaian  ibubapanya.  Demikian  juga  jika  mereka  makan  atau 
minum  dengan  tidak  membaca  BismillaahirRahmaaniRahiim  maka,  hambalah  yang  terlebih 
dahulu  makan  dan  minum  sebelum  mereka,  maka  walaupun  mereka  makan,  tetapi  mereka 
tidak  kenyang. 


RASULULLAH  S. A. W:  "Dengan  jalan  manakah  yang  dapat  menolak  tipudayamu? 

raja  iblis  : "Jika  seseorang  berbuat  dosa,  maka  ia  segera  sedar  dan  bertaubat  kepada  Allah 
SWT  dan  menangis  serta  menyesal  di  atas  perbuatannya  serta  apabila  dia  marah,  dengan  segera 
dia  berwudhuk,  nescaya  padamlah  kemarahannya.  Barangsiapa  yang  membaca  doa  ini  setiap 
kali  solat  Jumaat  sebanyak  5 kali,  maka  dosanya  akan  diampunkan  Tuhan  kerana  dia  telah 
bertaubat.  Inilah  doanya  : llaahii  lasta  lil  firdausi  ahlan,  walaa  aq  waa  a laa  naaril  jahiim, 
fahablii  taubatan  waghfir  dzunuubii,  fainnaka  ghaafirudzzanbil  aziim 


RASULULLAH  S. A. W:  "Hai  iblis!  Siapakah  yang  benar-benar  menjadi  kegemaranmu? 

raja  iblis  : "Apabila  lelaki  dan  perempuan  tidak  mencukur  atau  mencabut  atau  menggunting 
bulu  di  ari-arinya  selama  40  hari,  maka  hamba  akan  tinggal  mengecilkan  diri  seperti  pepijat 
bersarang  di  situ,  begitu  juga,  (menjadi)  tempat  hamba  bergantung  dan  berbuai  pada  bulu 
ketiak  orang  yang  tidak  mencukurnya  atau  mencabutnya 


RASULULLAH  S. A. W:  "Hai  iblis!  Siapakah  saudaramu? 

raja  iblis  : "Orang  yang  tidur  meniarap  atau  tidur  (nyenyak)  di  waktu  subuh,  maka  dia  masih 
tidur  dan  tidak  segera  solat  subuh,  maka  hamba  akan  mengulitnya  sehingga  dia  lena  sehingga 
terbit  matahari  dan  begitu  juga  pada  waktu  zohor,  asar  dan  maghrib,  hamba  (akan)  beratkan 
hatinya  (sehingga)  menjadi  malas  mengerjakan  solat. 


(Apabila  hendak  tidur,  bacalah  BismillaahirRahmaanirRahiim  sebanyak  21  X) 


RASULULLAH  S. A. W:  "Hai  iblis!  Dengan  jalan  manakah  yang  boleh  membinasakanmu? 


raja  iblis  : "Orang  yang  banyak  menyebut  nama  Allah  dan  banyak  memberikan  sedekah 
dengan  tidak  diketahui  orang,  memperbanyakkan  taubat,  memperbanyakkan  tadarrus  Al-Qur  an 
serta  solat  di  waktu  malam. 


RASULULLAH  S. A. W:  "Hai  iblis!  Apakah  pula  yang  memecahkan  penglihatan  engkau? 
raja  iblis  : "Orang  yang  banyak  beriktikaf  di  masjid  kerana  Allah 


(lafaz  niat  iktikaf  Nawaitul  I tikaaf  fii  Haa  dzal  masjidi  sunnatan  lilLaahiTa  aala  ) 


RASULULLAH  S. A. W:  "Hai  iblis!  Apakah  lagi  yang  memecahkan  penglihatan  engkau? 

raja  iblis  : "Orang  yang  taat  kepada  (kedua)  ibubapanya  serta  membantu  (menjaga)  makan 
dan  minum  serta  pakaian  mereka  kerana  Tuan  Hamba  telah  bersabda  Bermula  syurga  itu  adalah 
di  bawah  (tapak)  kaki  ibubapa 


RASULULLAH  S. A. W:  "Hai  iblis!  Apa  pula  yang  merantai  engkau? 

raja  iblis  : "Penjual  (peniaga)  yang  betul  timbangan  (dan)  sukatannya,  ukuran  dan 
tukarannya. 


RASULULLAH  S. A. W:  "Hai  iblis!  Apabila  umatku  memberi  salam  antara  satu  dengan  yang 
lain,  bagaimanakah  keadaanmu? 

raja  iblis  : "Apabila  dua  orang  (muslim)  bertemu  di  tengah  jalan,  lantas  memberikan  salam 
(Assalaamu  alaikum  waroh  matulLaaHiwabaa  rakaatuh)  dan  dijawab  oleh  saudaranya,  maka 
terasa  seperti  pecah  dada  hamba,  maka  hamba  pun  meratap  kerana  kedua-duanya  telah 
diampunkan-  dia  dan  saudaranya  - apabila  berpisah  keduanya 


RASULULLAH  S. A. W:  "Hai  iblis!  Siapakah  pula  sahabat  karibmu? 

raja  iblis  : "Orang  yang  minum  arak  atau  tuak  (samsu)  atau  (ketagih)  candu  atau  ganja 
(termasuk  penyalahgunaan  dadah)  kerana  kemerbahayaannya  telah  nyata  menyebabkan 
perpecahan,  perkelahian  dan  perceraian 


RASULULLAH  S. A. W:  "Hai  iblis!  Siapakah  pula  yang  bersekutu  dan  sekedudukan  dengan 
engkau? 


raja  iblis  : "Apabila  bertemu  lelaki  dengan  perempuan-perempuan  muda,  maka  hamba  duduk 
pada  leher  perempuan-perempuan  muda  itu,  hamba  hiaskan  wajahnya  (perempuan)  dengan 
jelingan  dan  senyuman  yang  menarik  hati  serta  apabila  terpandang  belakang  (perempuan), 
maka  terpandanglah  lehernya  (perempuan)  yang  halus  dengan  pinggang  dan  punggungnya 
melenggang  yang  membangkitkan  nafsunya  (lelaki)  serta  manakala  terpandang  hadapannya 
(perempuan),  hamba  hiaskan  dadanya  (perempuan)  supaya  bergetaran  serta  hamba  panah 
tepat  pada  jantung  hati  keduanya  (lelaki  dan  perempuan)  atau  salah  satu  daripadanya  sehingga 
tergerak  syahwatnya.  Orang  yang  tiada  memelihara  hatinya,  nescaya  tidak  terpelihara  farajnya 
dan  apabila  tidak  memelihara  farajnya,  maka  tidak  terpeliharalah  imannya. 


RASULULLAH  S. A. W:  "Hai  iblis!  Di  manakah  kediamanmu? 

raja  iblis  : "(hamba  tinggal)  Pada  rumah  berhala  dan  pada  mana-mana  batu,  kayu,  tembaga 
dan  sebagainya  (bahan  pujaan)  Apabila  mereka  menyembah  (berhala,  batu,  kayu,  tembaga  dan 
sebagainya),  maka  hamba  cenderungkan  hati  mereka  supaya  bertambah-tambah  keyakinannya 
terhadap  pekerjaan  mereka  (menyembah  berhala)  yang  syirik  itu.  Betapa  ramainya  umat  Tuan 
Hamba  telah  hamba  pesongkan  sehingga  memasuki  rumah  berhala  Majusi  dan  Hindu  yang 
menunjukkan  betapa  nipisnya  iman  mereka. 


RASULULLAH  S. A. W:  "Hai  iblis!  Di  manakah  tempat  perhimpunanmu? 

raja  iblis  : "Pada  rumah  wayang  dan  tempat  majlis  tarian  dan  seumpamanya  seperti  tempat 
percampuran  lelaki  dan  perempuan  (secara  bebas) 


RASULULLAH  S. A. W:  "Hai  iblis!  Aku  lihat  engkau  mengintai-ngintai  di  dalam  masjid, 
apakah  yang  hendak  engkau  lakukan? 

raja  iblis  : "Hamba  hendak  mengganggu  orang  yang  sedang  bersolat  di  situ. 


RASULULLAH  S. A. W:  "Kenapa  engkau  tidak  takutkan  orang  yang  sedang  bersolat  dan 
bermunajat  dengan  Tuhannya?  Sebaliknya  engkau  takut  pula  dengan  orang  yang  sedang  tidur  di 
sebelahnya  padahal  orang  (yang  sedang  tidur)  itu  (mungkin)  dalam  keadaan  lalai 

raja  iblis  : "Adapun  orang  yang  sedang  bersolat  itu  amat  jahil  sekali,  (maka) 
mudahlah  untuk  hamba  merosakkan  (melalaikan)  solatnya,  tetapi  orang  yang  sedang 
tidur  itu  (sebenarnya)  alim.  Maka  apabila  hamba  menggoda  dan  cuba  merosakkan 
solatnya,  hamba  takut  kalau-kalau  orang  alim  itu  bangun  dari  tidurnya  lalu  menegur  serta 
memperbetulkan  solat  si  jahil  itu 


(Sabda  Rasulullah  S. A. W.  Na  umul  aliimi  khairun  min  ibaadatil  jahiil  yang  bermaksud  Tidur 
orang  yang  alim  lebih  baik  daripada  ibadat  orang  yang  jahil  seperti  1000  orang  beribadat 


dengan  tidak  berilmu  agama,  sangat  senanglah  syaitan  mengganggunya,  teapi  seorang  pelajar 
ilmu  feqah  itu,  sangat  susah  bagi  syaitan  hendak  menggodanya) 


RASULULLAH  S. A. W:  "Hai  iblis!  Apakah  kata-kata  pujian  bagimu? 

raja  iblis  : "Suara  orang  yang  bernyanyi  dan  berpantun-seloka  serta  suara  bunyi-bunyian 
kecuali  orang  yang  bernyanyi,  berpantu,  bernazam  memuji  Tuhan,  bernasyid  serta  berselawat 
di  atas  Nabi 


RASULULLAH  S. A. W:  "Hai  iblis!  Siapakah  yang  sekaum  denganmu? 

raja  iblis  : "Orang  yang  menipu  harta  orang  dan  memakan  harta  anak  yatim  serta  memakan 
riba 


RASULULLAH  S. A. W:  "Hai  iblis!  Sebab  apakah  engkau  gelapkan  hati  manusia? 

raja  iblis  : "Mereka  yang  makan  dan  minum  dengan  (punca)  mata  pencarian  yang  haram 
kerana  mereka  buta  dalam  mencari  harta  yang  halal  serta  mereka  banyak  tidur  sehingga 
matahari  tinggi  dan  meninggalkan  solat  subuh  serta  memenuhi  perutnya  dengan  kenyang  sekali 


RASULULLAH  S. A. W:  "Hai  iblis!  Siapakah  yang  menggembirakan  hati  engkau? 

raja  iblis  : "Orang  kaya  yang  bakhil  dan  orang  yang  tidak  mengeluarkan  zakat  untuk  hamba 
Allah  yang  dhaif,  malah  zakatnya  dihantar  kepada  orang  lain  padahal  kaumnya  miskin,  kerana 
orang  yang  bakhil  itu  seteru  Allah  SWT  serta  orang  yang  tidak  mengeluarkan  zakat  itu  akan 
masuk  ke  dalam  neraka  yang  paling  bawah  bersama-sama  dengan  hamba. 


RASULULLAH  S. A. W:  "Hai  iblis!  Siapakah  yang  menyuburkan  badan  engkau? 

raja  iblis  : "Orang  yang  berhasad  dengki  dan  orang  yang  tidak  mempelajari  hukum  Islam  serta 
semua  perempuan  yang  jahat  dan  perempuan  yang  merosakkan  dirinya  serta  perempuan  yang 
menjual  maruahnya 


RASULULLAH  S. A. W:  "Hai  iblis!  Jika  seorang  ulama  meninggal  dunia,  bagaimanakah 
keadaanmu? 


raja  iblis  : "Telah  subur  dan  bertunaslah  hasutan  hamba  dan  pekerjaan  hamba. 


(Sabda  Rasullullah  S. A. W.  - yang  bermaksud  Barangsiapa  yang  berdukacita  di  atas  kematian 
seorang  ulama  , maka  dituliskan  Allah  SWT  pahala  baginya  seribu  ulama  dan  seribu  syuhada  , 
Sabda  Rasulullah  SAW  lagi  yang  bermaksud  Akan  datang  atas  umatku  yang  melarikan  diri  dari 
ulama  atau  mereka  yang  membenci  golongan  yang  mengajar  agama,  maka  diberikan  Allah  SWT 
3 jenis  bala  ke  atas  mereka  (yang  membenci  atau  melarikan  diri  dari  ulama  dan  seumpamanya) 
(1)  Dihilangkan  keberkatan  dalam  pencariannya  (rezki),  (2)  Didatangkan  Allah  SWT  ke  atas 
mereka  seorang  ketua  yang  zalim  atau  raja  yang  zalim,  dan  (3)  dikeluarkan  (dimatikan)  mereka 
daripada  dunia  dengan  tidak  beriman  Na  uu  dzubillaaHimin  dzaalik  kita  berlindung  dengan 
nama  Allah  SWT  ) 


RASULULLAH  S. A. W:  "Hai  iblis!  Jika  umatku  bersolat  jemaah,  bagaimanakah  keadaanmu? 

raja  iblis  : "Sesungguhnya  segala  simpulan  (tali  pengikat)  tipudaya  hamba  telah  mereka 
leraikan 


(Maka  sabda  Rasulullah  S.A.W.  yang  bermaksud  Barangsiapa  solat  5 waktu,  maka  dia  akan 
mendapat  5 perkara  (1)  Tidak  akan  terkena  pada  dirinya  kefakiran  (kemiskinan),  (2) 
Diangkatkan  darinya  siksa  kubur  oleh  Allah  S. W. T.,  (3)  Dianugerahi  orang  itu  dengan  kitab 
tulisannya  (perbuatan  di  dunia)  pada  sebelah  kanan  (pihak  yang  selamat),  (4)  Melalui  titian 
(Siraatal  Mustaqiim)  di  atas  neraka  sepantas  kilat,  (5)  Dimasukkannya  Allah  SWT  ke  dalam 
syurga  tanpa  sebarang  hisab  dan  tanpa  sebarang  siksaan.  Sabda  Rasulullah  S.A.W.  lagi  yang 
bermaksud  Solat  lelaki  berjemaah  lebih  baik  daripada  solat  40  tahun  di  rumahnya  seorang  diri 
dan  solat  berjemaah  itu  mendapat  27  darjat  - serta  solat  berjemaah  di  rumahnya  bersama  anak 
(anak)  dan  isterinya  akan  mendapat  pahala  haji  dan  umrah  ) 


RASULULLAH  S.A.W:  "Hai  iblis!  Jika  umatku  berselawat  ke  atas  ku,  bagaimanakah 
keadaanmu? 

raja  iblis  : "Mereka  telah  membelah  muka  hamba  disebabkan  ingatan  kuat  terhadap  Tuan 
Hamba 


(Maka  sabda  Rasulullah  S.A.W.  yang  bermaksud  Barangsiapa  berselawat  ke  atasku,  maka  para 
Mailaikat  akan  memohon  diampunkan  (segala  dosanya)  dia  dan  dia  adalah  sebahagian  daripada 
isi  syurga 


RASULULLAH  S.A.W:  "Hai  iblis!  Jika  umatku  bersolat  Hari  Raya  di  masjid,  bagaimanakah 
keadaanmu?  Kerana  Tuhanku  yang  Maha  Besar  telah  berfirman  - Hai  sekelian  Malaikat! 
Saksikanlah  olehmu  bahawa  sesungguhnya  telah  Aku  ampunkan  sekelian  dosa  umat  Muhammad, 
lelaki  dan  wanita/perempuan,  Maka  apabila  telah  selesai  dari  solat  dan  khutbah  dibacakan, 
maka  Firman  Allah  SWT  Hai  umat  Muhammad!  Pulanglah  kamu  ke  rumah  masing-masing, 
sesungguhnya  Aku  telah  mengampunkan  dosa  kamu  yang  terdahulu  dan  yang  kemudian  dan  Aku 
telah  gantikan  dosamu  itu  dengan  kebajikan! 


raja  iblis  : "Ya  Rasulullah!  Apabila  umat  Tuan  Hamba  pergi  (untuk)  bersolat  Hari  Raya,  maka 
hamba  sangat  berdukacita  dan  kesal.  Maka  hamba  pun  menjerit  sehingga  datang  sekelian  bala 
tentera  hamba  dan  (mereka)  bertanya  Hai  raja  kami!  Siapakah  yang  engkau  marah?  Adakah 
ianya  (puncanya)  dari  langit  atau  dari  bumi?  Perintahkanlah  kami  sekelian  pergi  membinasakan 
barang  di  langit  dan  di  bumi.  Maka  hamba  menjawab  Hai  bala  tenteraku!  Apa  yang 
menyebabkan  aku  berdukacita  ialah  kerana  Allah  SWT  telah  mengampuni  umat  Muhammad 
pada  Hari  Raya  ini.  Wahai  sekelian  bala  tenteraku!  Tidakkah  kamu  mengetahui  bahawa  Allah 
SWT  telah  memberkati  puasa  umat  Muhammad?  Dan  Tuhan  amat  mengasihi  dan  mengasihani 
mereka  dengan  penuh  rahmat  serta  diperkenankan  segala  doa  mereka  dan  diampunkan  segala 
kesalahan  mereka?  Wahai  tenteraku!  Hendaklah  kamu  goda  mereka  itu  supaya  malas  beramal 
ibadat  dan  resah  dengan  berjalan  ke  sana  dan  kemari  serta  asyik  berjudi  serta  bersukaria 
memuaskan  nafsu  dengan  mengerjakan  maksiat  supaya  datang  kemurkaan  Tuhan  ke  atas 
mereka  itu  dan  ditimpakan  bala  ke  atas  mereka  kerana  dengan  demikian,  akan  membawa 
kesenangan  di  dalam  hatiku.  Maka  berangkatlah  sekelian  bala  tentera  iblis  syaitan  untuk 
mengganggu  umat  Muhammad 


RASULULLAH  S. A. W:  "Jika  umatku  membaca  doa  akhir  tahun  (Hijrah),  bagaimanakah 
keadaanmu? 

raja  iblis  : "Telah  bersusah  payah  hamba  menggoda  mereka  sepanjang  tahun,  tiba-tiba 
mereka  membaca  doa  (yang  hanya)  mengambil  masa  yang  sedikit,  maka  lemahlah  hamba  lalu 
hamba  menyapu  dengan  tanah  (dan  berkata),  aduhai,  celaka  betapa  malang  dan  celaka  diriku 
dengan  kerugian,  maka  hamba  pun  berpaling  (dan)  pergi 


(Doa  Hujung  Tahun  AllaaHomma  maa  amiltu  min  amalin  fii  HaaziHissanati  mimmaa  nahaitanii 
anHu,  walam  tar  Dhahu  walam  tan  sahu,  wahamilta  alaiyya  ba  da  qud  rotika  alaa,  uquubatii, 
wada  autanii  ilattaubati  ba  da  jur  aatii  alaa  ma  Siatika,  fainnii  astaghfiruka  faghfirlii 
waHablii  min  amalin  tarDhahu,  wa  wa  datanii  alaihitsawwaab  ) 


RASULULLAH  S. A. W:  "Hai  iblis!  Jika  umatku  membaca  doa  awal  tahun,  bagaimanakah 
keadaanmu? 

raja  iblis  : "Ya  Nabiyllllah!  Putuslah  harapan  hamba,  kerana  barangsiapa  membaca  doa  awal 
tahun,  (maka)  Tuhan  memerintahkan  dua  Malaikat  supaya  membakar  buku  kesalahan  hambanya 
dan  dituliskan  kebajikan  di  dalam  (buku  kebajikan)  disebabkan  orang  yang  membaca  doa  ini  . 


(Doa  Awal  Tahun  AllaaHomma  antal  abdiyyulQadiim,waHaaziHi  sanatu  jadiidatun,  as  aluka 
fiihal  iSmata  minassyaiTooni  wa  au  liyaa  ihi.  Wal  au  na  alaa  Haa  dzihiinnafsil  ammaarati 
bissuu  wal  ish  ti  ghaala  bisaa  yuQorribunii  ilaika  yaa  Kariim  ) 


RASULULLAH  S. A. W:  "Hai  iblis!  Siapakah  yang  menyokong  engkau? 


raja  iblis  : "Orang  yang  tidak  bertaubat  atas  dosanya  dan  suka  ketawa  ketika  berbuat  dosa 
berkenaan.  Ya  NabiyyUllaah!  Telah  hamba  binasakan  ramai  manusia  dengan  (menggoda  mereka) 
mengerjakan  dosa  daripada  berbagai-bagai  (jenis)  maksiat,  maka  hamba  gembria.  Tiba-tiba, 
mereka  mengucapkan  kalimah-kalimah  Laa  ilaa  Ha  illAllaah  dan  istighfar,  maka  binasalah 
hamba,  kerana  pada  masa  hamba  dibuang  ke  dunia  (dulu),  hamba  mengembara  sambil  bersiul- 
siul  dan  orang  yang  bersiul  itu  adalah  penghibur  iblis  syaitan,  tetapi  orang  yang  azan  itu  adalah 
penghalau  iblis  syaitan,  kerana  para  Malaikat  akan  hadir  bersolat  bersama-sama  dengan  mereka 


RASULULLAH  S. A. W:  "Hai  iblis!  Sekarang  apalah  kesudahan  ikhtiar  engkau  di  atas  umatku, 
kerana  aku  telah  dibangkitkan  oleh  Tuhan  ke  dunia  ini  bagi  menyelamatkan  sekelian  bani  Adam 
daripada  kufur  kepada  iman,  daripada  gelap  gelita  kepada  terang  benderang?! 

Maka  iblis  pun  mengangkat  kepalanya  ke  hadhirat  Tuhan  dan  berkata  Yaa  Rabbi!  Demi 
kemuliaan  Engkau,  sentiasalah  hamba  akan  berusaha  dengan  bersungguh-sungguh  pada  menarik 
sekelian  anak  Adam  kepada  berbagai-bagai  jalan  maksiat  selama  ada  nyawa  di  tubuh  mereka, 
hamba  jadikan  pemuda  dan  wanita  bercampur  dan  berkenalan,  supaya  hamba  dapat  mencelah 
di  dalamnya. 


(Maka)  Datanglah  Firman  Allah  SWT  : 


Hai  mala  un,  Demi  Kebesaran  dan  KetinggianKu,  bahawa  Aku  sentiasa  bersedia  untuk 
mengampuni  dosa  umat  Muhammad  selagi  mereka  itu  memohon  ampun  kepadaku 


RASULULLAH  S. A. W:  "Hai  iblis!  Apa  lagi  yang  engkau  musykilkan? 

raja  iblis  : "Ya  Rasulullah!  Bahawasanya  hamba  sangat  ajaib  (hairan)  melihat  dua  macam  hal 
sekelian  hamba  Allah  SWT  iaitu  (1)  Mereka  itu  mengaku  kasihkan  Tuhan,  walhal  mereka  itu 
taatkan  hamba  dan  berbuat  maksiat,  (2)  Mereka  itu  sangat  marah  kepada  hamba,  tetapi 
mereka  menurut  hasutan  hamba. 


(Maka)  Datanglah  Firman  Allah  SWT: 


Hai  mala  un!  Demi  Kemuliaan  dan  KebesaranKu,  Aku  anugerahi  umat  Muhammad  (dengan)  2 
kebahagiaan  : (1)  Kasih  mereka  kepadaKu  dijadikan  kifarah  (penebus  dosa)  bagi  maksiat 
mereka  kerana  tipudayamu,  dan  (2)  Kemarahan  mereka  kepadamu  Aku  jadikan  kifarah 
(penebus  dosa)  perbuatan  maksiat  mereka  kepadaKu 


Maka  iblis  tercengang-cengang  mendengar  umat  Muhammad  yang  sangat  dikasihi  Tuhan 
GhafuururRahiim  yang  Maha  Mengampuni  lagi  Maha  Mengasihani  hambanya  dengan  limpah 
rahmatNya. 


Setelah  selesai  baginda  Rasulullah  S. A. W.  berdialog  dengan  raja  Iblis,  maka  baginda  menghalau 
iblis  dengan  sabdanya  : Wahai  laknatullah!  Nyahlah  engkau  dari  hadapanku  ini  maka  iblis  pun 
keluar  dengan  perasaan  yang  amat  dukacita. 


Maka  hairanlah  para  sahabat  yang  hadir  dalam  majlis  berkenaan  mendengar  tipudaya  iblis  yang 
menyelubungi  seluruh  umat  manusia. 


Sabda  Nabi  S. A. W.:  Hai  para  sahabatku!  Ketahuilah  olehmu  bahawa  iblis  telah  membuat 
kesalahan  atas  beberapa  sebab  : (1)  ia  engkar  dan  membantah  perintah  Tuhan,  (2)  ia  takbur 
dan  besar  diri  (3)  ia  berhasad  dengki  dengan  Nabi  Adam  a. s.  (4)  la  menghasut  dan  mengkhianati 
(manusia)  (dari)  seorang  kepada  seorang  (yang  lain)  seperti  yang  telah  ia  ajarkan  kepada  Qabil 
dengan  tipudayanya  sehingga  berani  Qabil  melakukan  pembunuhan  ke  atas  saudaranya  Habil 
yang  disayangi  oleh  Nabi  Allah  Adam  a. s. 


Sabda  Nabi  S. A. W.:  Bahawa  pada  suatu  hari,  Iblis  mengadap  Nabi  Musa  bin  Imran  a. s.  dan 
berkata  : Yaa  NabiyuLLaah!  Apabila  Tuan  Hamba  bermunajat  kepada  Allah  S.W.T  di  Bukit 
Tursina,  hamba  hendak  bertaubat  kepada  Allah  SWT,  adakah  (taubat)  hamba  diterimanya? 


Maka  sukacitalah  Nabi  Musa  a. s.  mendengarkan  iblis  yang  hendak  bertaubat  itu  lalu  baginda 
menyanggupi  permintaan  iblis.  Setelah  tiba  di  Bukit  Tursina,  maka  berdoalah  baginda  kepada 
Allah  SWT  memohon  petunjuk.  Maka  datanglah  Firman  Allah  S.W.T.  : Wahai  Musa,  kesalahan 
iblis  boleh  Ku  ampunkan  dengan  syarat  hendaklah  ia  (iblis)  bersujud  pada  kubur  Nabi  Adam 
Maka  Nabi  Musa  a. s.  pun  menyampaikan  firman  Allah  S.W.T.  kepada  iblis,  iblis  mengeluh  dan 
berkata  Wahai  Nabi  Musa!  Semasa  Adam  masih  hidup  pun  hamba  tidak  sudi  bersujud 
kepadanya,  inikan  pula,  Adam  telah  mati  Maka  iblis  pun  beredar. 


Sabda  Nabi  : Bermula  (tegaknya)  tiang  dunia  ini  dengan  4 perkara  : (1)  Dengan  ilmu  para 
ulama,  (2)  Dengan  adilnya  sekelian  raja-raja,  (2)  Dengan  kemurahan  (hati)  orang-orang  kaya, 
(4)  Dengan  doa  sekelian  fakir  miskin. 


Maka  sekiranya  tidak  ada  ulama,  nescaya  binasalah  sekelian  orang  yang  jahil  dan  sekiranya 
raja-raja  tidak  adil,  nescaya  (segolongan)  manusia  (ibarat)  memakan  (segolongan)  manusia 


yang  lain  sebagaimana  harimau  menghambat  dan  memakan  kambing.  Sekiranya  (pula)  tidak  ada 
kemurahan  (hati)  orang-orang  kaya,  nescaya  binasalah  sekelian  fakir  miskin  dan  sekiranya  tidak 
ada  doa  fakir  miskin,  nescaya  runtuhlah  langit  dan  bumi. 


KISAH  NABI  IDRIS  A.S.  MENIKAM  MATA  iblis  (KEMBALI  KE  ATAS) 


Pada  suatu  hari,  sedang  Nabi  Idris  a. s.  duduk  menjahit  bajunya,  tiba-tiba  berdiri  di  hadapan 
pintu  rumahnya  seorang  lelaki  memegang  sebiji  telur  di  tangannya.  Katanya  Ya  Nabi  Allah  Idris! 
Bolehkah  Tuhanmu  memasukkan  dunia  ke  dalam  telur  ini? 


Maka  Nabi  Idris  a. s.  memandang  lelaki  berkenaan  dan  baginda  terus  mengecam  lelaki 
berkenaan  sebagai  iblis  laknatullah. 


Nabi  Idris  A.S.  bersabda:  Marilah  ke  sini  dekat  denganku,  tanyalah  apa  yang  engkau  kehendaki. 
Maka  raja  iblis  itu  pun  mendekati  baginda  sambil  mengulangi  pertanyaannya  : Ya  Nabi  Allah 
Idris!  Bolehkah  Tuhanmu  memasukkan  dunia  ke  dalam  telur  ini? 


Sahut  Nabi  Allah  Idris  A.S.  : Jangankan  memasukkan  dunia  ini  ke  dalam  telur  sebesar  ini, 
bahkan  ke  dalam  jarumku  yang  sekecil  inipun,  Tuhanku  Maha  Berkuasa  memasukkan  dunia  ke 
dalamnya  Lalu  dengan  pantas  Nabi  Allah  Idris  A.S.  pun  menikam  mata  raja  iblis  dengan  jarum, 
iblis  pun  terperanjat  dan  kesakitan  lalu  melarikan  diri  setelah  menerima  tandatangan  Nabi 
Allah  Idris  A.S.  yang  telah  menyebabkan  ia  buta  sebelah  matanya  sehinggalah  zaman 
kebangkitan  Junjungan  kita  dan  kekasih  Allah  SWT  iaitu  Nabi  Muhammad  Rasulullah  S. A. W. 


